ΓΡΑΠΤΗ ΕΡΩΤΗΣΗ P-3018/98

υποβολή: W.G. van Velzen (PPE) προς την Επιτροπή

(2 Οκτωβρίου 1998)

Θέμα: Η καταπολέμηση της παιδικής πορνογραφίας στο Internet

Σύμφωνα με την είδηση που δημοσίευσε η εφημερίδα Frankfurter Allgemeinen Sontagszeitung, την Κυριακή 13 Σεπτεμβρίου, η γερμανική υπηρεσία για την προστασία του παιδιού κρίνει ότι οι πρωτοβουλίες για την καταπολέμηση της παιδικής πορνογραφίας στο Inernet αποδείχθηκαν άκρως αναποτελεσματικές. Όπως ισχυρίζεται η εν λόγω υπηρεσία, οι δικτυοθέσεις που προσφέρουν παιδική πορνογραφία εξακολουθούν να γνωρίζουν ιδιαίτερη επιτυχία. Το γεγονός αυτό είναι θλιβερό, εάν ληφθεί υπόψη ότι, μετά την συνταρακτική ανακάλυψη του δικτύου παιδοφιλίας στο Zandvoort, το περασμένο καλοκαίρι, τα κράτη μέλη θα έχουν αναμφισβήτητα ενισχύσει τη στρατηγική τους για την καταπολέμηση της παιδικής πορνογραφίας. Πριν από το καλοκαίρι, η αυστριακή προεδρία είχε αναγγείλει την πρόθεσή της να εκπονήσει προτάσεις σχετικά με το θέμα αυτό.

1. Μπορεί να ανακοινώσει η Επιτροπή ποιές προόδους έχει σημειώσει η αυστριακή προεδρία όσον αφορά την εκπόνηση προτάσεων για την καταπολέμηση της παιδικής πορνογραφίας στο Internet;

2. Μετά από τις εξελίξεις που σημειώθηκαν το περασμένο καλοκαίρι, έχει αποφασίσει η Επιτροπή να αναπροσαρμόσει, ή και να ενισχύσει την πολιτική της για την προώθηση της ασφαλούς χρήσης του Internet; Εάν ναι, ποιά μέτρα έλαβε σχετικά η Επιτροπή;

3. Το πρόγραμμα δράσης για την ασφαλή χρήση του Internet στηρίζεται κυρίως, μεταξύ άλλων, στην υλοποίηση ενός ευρωπαϊκού δικτύου hotlines. Προωθεί η Επιτροπή τη δημιουργία hotlines στα κράτη μέλη; Εάν ναι, με ποιόν τρόπο επιδιώκεται ο βέλτιστος συντονισμός μεταξύ των εν λόγω hotlines;

4. Καταβάλει η Επιτροπή προσπάθειες όπως, σε συνεργασία με τα κράτη μέλη, καταστεί δυνατή η ενημέρωση όλων των πολιτών της Ένωσης σχετικά με τις δικτυοθέσεις που προσφέρουν παιδική πορνογραφία, κοινοποιώντας τη διεύθυνση των εν λόγω θέσεων, ούτως ώστε να μπορούν οι πολίτες να υποβάλλουν καταγγελίες εναντίον παρομοίων δικτυοθέσεων που εξακολουθούν να λειτουργούν σε άλλα κράτη μέλη;

5. Είναι διατεθειμένη η Επιτροπή να προβεί σε διαβουλεύσεις με τους παρόχους υπηρεσιών που ασκούν τις δραστηριότητές τους σε περισσότερα του ενός κράτη μέλη, προκειμένου να εξετάσει μαζί τους τις δυνατότητες βελτίωσης του συστήματος επισήμανσης, καθώς και τα λοιπά μέτρα που είναι δυνατόν να ληφθούν στον τομέα αυτόν;

Απάντηση της κ. Gradin εξ ονόματος της Επιτροπής

(11 Νοεμβρίου 1998)

1. Στις 5 Οκτωβρίου 1998, το Συμβούλιο Γενικών Υποθέσεων ενέκρινε μια σειρά πορισμάτων για την καταπολέμηση της παιδικής πορνογραφίας. Στα πορίσματα αυτά απαριθμούνται διάφορα μέτρα που πρέπει να ληφθούν στον εν λόγω τομέα, επισημαίνοντας ιδίως ότι η Προεδρία θα έπρεπε να μεριμνήσει ώστε το Συμβούλιο να ολοκληρώσει το συντομότερο δυνατόν τις εργασίες του σχετικά με το κοινοτικό πρόγραμμα δράσης(1) για την προώθηση της ασφαλούς χρήσης του Internet και της προστασίας από το παράνομο και επιζήμιο περιεχόμενο του Internet, το σχέδιο κοινής δράσης που υποβλήθηκε από την Προεδρία για την καταπολέμηση της παιδικής πορνογραφίας στο Internet, και σχετικά με το μεσοπρόθεσμο πρόγραμμα κοινοτικής δράσης(2) για τη λήψη μέτρων σχετικών με τη βία κατά παιδιών, νέων και γυναικών (πρόγραμμα Daphne). Επί πλέον, η Προεδρία δήλωσε ότι θα προτείνει στο Συμβούλιο να υιοθετήσει κοινές θέσεις όσον αφορά τα σχετικά με το συγκεκριμένο θέμα και άλλα συναφή θέματα σχέδια συμβάσεων και πρωτοκόλλων, τα οποία συζητούνται στα πλαίσια των Ηνωμένων Εθνών.

Εξάλλου, η ομάδα εμπειρογνωμόνων που συστάθηκε μετά την Ευρωπαϊκή Διάσκεψη (Μάρτιος 1998, Λονδίνο) εξετάζει την κοινή δράση για την καταπολέμηση της σωματεμπορίας και της σεξουαλικής εκμετάλλευσης παιδιών(3) προκειμένου να καθορισθεί ποια από τα μέτρα της κοινής δράσης θα μπορούσαν να επεκταθούν σε όλα τα κράτη που συμμετέχουν στην εν λόγω Ευρωπαϊκή Διάσκεψη.

Τέλος, το Συμβούλιο Δικαιοσύνης και Εσωτερικών Υποθέσεων συζήτησε επίσης, στις 24 Σεπτεμβρίου 1998, το θέμα της καταπολέμησης της παιδικής πορνογραφίας στο Internet. Τόνισε ότι προτίθεται να δώσει προτεραιότητα στην εκτέλεση της κοινής δράσης για την καταπολέμηση της σωματεμπορίας και της σεξουαλικής εκμετάλλευσης παιδιών και να επεκτείνει την εντολή που έχει δοθεί στην Europol για την αντιμετώπιση της σωματεμπορίας ώστε να καλύψει και την παιδική πορνογραφία.

2. Το σχέδιο δράσης υποστηρίζει τέσσερις τομείς δραστηριότητας: ένα ευρωπαϊκό δίκτυο hotlines, αυτορρύθμιση από τη βιομηχανία, φιλτράρισμα και εκτίμηση, και πληροφόρηση. Επίσης, τα κράτη μέλη οφείλουν, σύμφωνα με τη σύσταση του Συμβουλίου 98/560/ΕΚ της 24ης Σεπτεμβρίου 1998 για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικού τομέα υπηρεσιών πληροφόρησης με την προώθηση εθνικών δικτύων που αποσκοπούν στην επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας(4), να παράσχουν το κατάλληλο πλαίσιο. Η Επιτροπή πιστεύει ότι τα μέτρα αυτά, μαζί με τη συνεργασία μεταξύ των φορέων επιβολής του νόμου και της βιομηχανίας, αποτελούν τη σωστή αντίδραση στο κοινοτικό επίπεδο.

Απαιτείται επίσης διεθνής δράση. Η ομάδα των οκτώ περισσότερο εκβιομηχανισμένων εθνών περιλαμβάνει τα θέματα αυτά στις συζητήσεις της σχετικά την εγκληματικότητα "υψηλής τεχνολογίας". Το Συμβούλιο της Ευρώπης προετοιμάζει σύμβαση για τα εγκλήματα που διαπράττονται με τη βοήθεια ηλεκτρονικού υπολογιστή, η οποία θα επιτρέψει μια κοινή προσέγγιση σε όλη την Ευρώπη απέναντι σε σημαντικά νομικά ζητήματα. Η Επιτροπή είναι στενά συνδεδεμένη και με τις δύο αυτές πρωτοβουλίες.

3. Η Επιτροπή συμφωνεί ότι το ευρωπαϊκό δίκτυο hotlines αποτελεί θεμελιώδες στοιχείο του σχεδίου δράσης. Οι υπάρχουσες και οι μελλοντικές hotlines συζητούνται ήδη στο πλαίσιο ενός σχεδίου που χρηματοδοτείται από το πρόγραμμα Daphne. Οι προπαρασκευαστικές ενέργειες που έχουν αρχίσει να υλοποιούνται θα επιτρέψουν επίσης τη συνέχιση του έργου αυτού.

4. Η ενημέρωση του κοινού για τις διευθύνσεις στις οποίες αυτό πρέπει να απευθύνεται, αποτελεί σημαντικό στοιχείο και συνιστά μέρος των μέτρων που ήδη εκτελούνται.

5. Η Επιτροπή είναι σε διαρκή επαφή με τους παρόχους υπηρεσιών σχετικά με την υλοποίηση hotlines και την κατάρτιση κωδίκων δεοντολογίας.

(1) COM(98)582.

(2) COM(98)335.

(3) ΕΕ L 63 της 4.3.1997.

(4) ΕΕ L 270 της 7.10.1998.